钦定古今图书集成/明伦汇编/皇极典/第239卷 > 《仁宗飞白御书记》前人
## 钦定古今图书集成/明伦汇编/皇极典/第239卷 > 《仁宗飞白御书记》前人

问世之治乱，必观其人；问人之贤不肖，必以世考之。
《孟子》曰：“诵其诗，读其书，不知其人可乎？”是以论其世
也，合抱之木，不生于步仞之丘；千金之子，不出于三
家之市。臣尝逮事仁宗皇帝，其愚不足以测知圣德
之所至，独私窃览观四十馀年之间左右前后之人，
其大者固已光明儁伟，深厚雄杰，不可窥较；而其小
“者，犹能敦朴恺悌，靖恭持重，号称长者。当是之时，天
人和同，上下欢心，才智不用而道德有馀，功业难名
而福禄无穷。升遐以来，十有二年，若臣若子，罔有内
外，下至深山穷谷，老妇稚子，外薄四海，裔夷君长，见
当时之人，闻当时之事，未有不流涕稽首者也。此岂
独上之泽与，凡在庭者与有力焉。”太子少傅安简王
公讳举正，臣不及见其人矣，而识其为人。其流风遗
俗可得而称者，以世考之也。熙宁六年冬，以事至姑
苏，其子诲出庆历中所赐公“端敏”二字飞白笔一以
示臣，且谓臣纪之，将刻石而传诸世。臣官在太常，职
在太史，于法得书，且以为抱乌号之弓不若藏此笔；
保曲阜之履不若传此书。考《追蠡》以论音声，不若推
点画以究观其所用之意。存《昌歜》以追嗜好，不若因
褒贬以想见其所与之人。或藏于名山，或流于四方。
凡所见者，皆当耸然而作，如望旄头之尘而听属车
之音。相与勉为忠厚，而耻为浮薄，或由此夫。